b"\n_START_ARTICLE_\nTorre Do\n_START_SECTION_\nDescripci\xc3\xb3\n_START_PARAGRAPH_\nCasa a\xc3\xafllada envoltada de jard\xc3\xad amb planta baixa, pis, golfes i torre mirador. Les cobertes s\xc3\xb3n de doble vessant de carener perpendicular a la fa\xc3\xa7ana principal acabades amb r\xc3\xa0fec, amb tornapuntes de fusta pintada de verd. Les parets estan arrebossades i pintades. L'acc\xc3\xa9s a l'entrada principal s'efectua a trav\xc3\xa9s d'una petita escala de pedra que condueix a un cobert de teules sostingut per pilars tamb\xc3\xa9 de pedra. Les obertures de tota la casa s\xc3\xb3n molt senzilles: la majoria s\xc3\xb3n quadrades o rectangulars, per\xc3\xb2 alguna \xc3\xa9s d'arc de mig punt. La torre est\xc3\xa0 coberta per una estructura piramidal de planta quadrada, i t\xc3\xa9 a cada costat una parella de finestres d'arc esglaonat. D'aquest edifici cal destacar la decoraci\xc3\xb3 de les cobertes amb teules vidriades de colors marr\xc3\xb3 i verd. L'escala d'acc\xc3\xa9s a la casa i els pilars del p\xc3\xb2rtic s\xc3\xb3n de recent construcci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nAquest edifici est\xc3\xa0 situat a l'entrada del poble, a les rodalies, va ser un dels primers eixamples de la poblaci\xc3\xb3 destinats a habitatges de tipologia ciutat jard\xc3\xad. Fou constru\xc3\xaft a l'inici del segle XX, t\xc3\xa9 alguns elements decoratius, les finestres de la torre, d'estil modernista."